Avainsanat

Tiivistelmä



Avainsanat

1. Ennakkoratkaisukysymykset – Yhteisöjen tuomioistuimen toimivalta – Rajat – Tavaroiden luokittelu yhteisen tullitariffin tariffinimikkeisiin

(SEUT 267 artikla)

2. Yhteinen tullitariffi – Tariffinimikkeet – Näytöt, jotka voivat toistaa automaattisesta tietojenkäsittelykoneesta tulevia tietoja sekä yhdistettyjä videosignaaleja – Kysymys siitä, luokitellaanko ne yhdistetyn nimikkeistön alanimikkeeseen 8471 60 90 vai alanimikkeeseen 8528 21 90 – Edellytykset – Kansallisen tuomioistuimen arviointi harmonoidun järjestelmän selityksissä mainittujen objektiivisesti todettavien ominaispiirteiden ja ominaisuuksien perusteella

(Neuvoston asetuksen N:o 2658/87 liite I)

3. Yhteinen tullitariffi – Tavaroiden luokittelu – Asetus N:o 754/2004 – Asetuksella ei ole taannehtivia vaikutuksia

(Komission asetus N:o 754/2004)

Tiivistelmä

1. Ks. tuomion teksti.

(ks. 32 ja 33 kohta)

2. Väriä toistavien plasmanäyttöjen, joiden lävistäjä on 106,6 senttimetriä, joissa on kaksi kaiutinta ja kauko-ohjain ja joissa olevassa sisääntulossa on valmius videokortin asentamista varten, tariffi- ja tilastonimikkeistöstä ja yhteisestä tullitariffista annetun asetuksen N:o 2658/87 liitteessä I, sellaisena kuin se on muutettuna asetuksella N:o 2388/2000, asetuksella N:o 2031/2001, asetuksella N:o 1832/2002 ja asetuksella N:o 1789/2003, olevan yhdistetyn nimikkeistön mukaista tariffiluokittelua varten on otettava huomioon niille ominainen käyttötarkoitus, joka käsittää yhtäältä automaattisesta tietojenkäsittelykoneesta tulevien tietojen ja toisaalta yhdistettyjen videosignaalien toistamisen. Tällaiset näytöt on luokiteltava yhdistetyn nimikkeistön alanimikkeeseen 8471 60 90, jos niitä käytetään yhdistetyn nimikkeistön 84 ryhmän 5 huomautuksen B kohdan a alakohdassa tarkoitetulla tavalla yksinomaan tai pääasiassa automaattisessa tietojenkäsittelyjärjestelmässä, tai kyseisen nimikkeistön alanimikkeeseen 8528 21 90, mikäli näin ei ole, mikä on kansallisen tuomioistuimen ratkaistava mainittujen näyttöjen objektiivisten ominaisuuksien perusteella ja muun muassa niiden ominaisuuksien perusteella, jotka on mainittu harmonisoitua tavarankuvaus- ja koodausjärjestelmää koskevalla kansainvälisellä yleissopimuksella ja sen muutospöytäkirjalla käyttöön otetun harmonoidun järjestelmän nimikettä 8471 koskevissa ja etenkin sen automaattisten tietojenkäsittelykoneiden näyttöyksiköitä koskevan I luvun D kohdan 1–5 alakohdassa olevissa selityksissä.

Näytön luokittelua yhdistetyn nimikkeistön nimikkeeseen 8471 ei nimittäin voida sulkea pois pelkästään siksi, että näytöllä voidaan toistaa muista lähteistä kuin automaattisesta tietojenkäsittelykoneesta tulevia kuvia, kun otetaan huomioon yhdistetyn nimikkeistön 84 ryhmän 5 huomautuksen B kohdan a alakohta, jossa viitataan yksiköihin, joita käytetään ”yksinomaan tai pääasiassa” automaattisessa tietojenkäsittelyjärjestelmässä. Edellä mainituista nimikettä 8471 koskevien selitysten kohdista ilmenee, että automaattisessa tietojenkäsittelyjärjestelmässä pääasiassa käytettävät monitorit voidaan sen seikan ohella, että ne on varustettu liitännällä, josta ne voidaan liittää tietojenkäsittelyjärjestelmään, tunnistaa muiden teknisten ominaispiirteiden ja muun muassa sen avulla, että ne on tarkoitettu lähityöskentelyyn, että niillä ei ole mahdollista toistaa televisiosignaaleja, että niille on ominaista alhainen sähkömagneettinen säteily, että niiden näytön merkkiväli alkaa 0,41 millimetristä keskisuurella resoluutiolla ja pienenee resoluution kasvaessa ja että niiden kaistanleveys on 15 MHz tai enemmän, sekä sen avulla, että näytön kuvapisteet ovat pienempiä kuin harmonisoidun tavarankuvaus- ja koodausjärjestelmän nimikkeeseen 8528 kuuluvissa videomonitoreissa, kun taas ensin mainittujen konvergenssi on voimakkaampi kuin viimeksi mainittujen.

(ks. 49, 51 ja 54 kohta sekä tuomiolauselman 1 kohta)

3. Tiettyjen tavaroiden luokittelusta yhdistettyyn nimikkeistöön annettua asetusta N:o 754/2004 ei voida soveltaa taannehtivasti.

Mikään kyseisen asetuksen johdanto-osassa, sen säännösten sanamuodossa tai sen liitteessä mainituista seikoista ei nimittäin viittaa siihen, että tätä asetusta olisi sovellettava taannehtivasti.

(ks. 57 ja 59 kohta sekä tuomiolauselman 2 kohta)